Title: ข้อบังคับเจ้าพนักงานจราจรทางบกจังหวัดนนทบุรี ว่าด้วยการกำหนดช่องทางเดินรถเพื่อเปิดช่องทางพิเศษ พ.ศ. 2562

ข้อบังคับเจ้าพนักงานจราจรทางบกจังหวัดนนทบุรี
ว่าด้วยการกำหนดช่องทางเดินรถเพื่อเปิดช่องทางพิเศษ
พ.ศ. ๒๕๖๒

ด้วยปัจจุบันการจราจรในถนนรัตนาธิเบศร์
ในช่วงเช้าขาเข้ามีปัญหาการจราจรติดขัดมากขึ้นเนื่องจากถนนรัตนาธิเบศร์ มีช่องทางการจราจรทั้งทางหลักและคู่ขนานรวม
๖ ช่องทาง เมื่อเข้าแยกและสะพานข้ามแยกแคราย มีช่องทางจราจรแบ่งเป็นเข้าแยกแคราย ๒
ช่องทาง และสะพานข้ามแยกแคราย ๓ ช่องทาง รวม ๕
ช่องทางการจราจร ทำให้รถสะสมตัวเป็นคอขวด
รถตกค้างในถนนรัตนาธิเบศร์ขาเข้าเป็นปริมาณมาก
ประกอบกับในถนนรัตนาธิเบศร์ขาเข้า บริเวณหน้าศาลากลางจังหวัดนนทบุรีมีแนวก่อสร้างรถไฟฟ้าสายสีชมพู
ซึ่งมีการปิดการจราจรคู่ขนาน ๑ ช่องทาง และทางหลักอีก ๑ ช่องทาง รวมเป็น ๒ ช่องทาง
ทำให้การจราจรติดขัดในถนนรัตนาธิเบศร์ขาเข้าจากที่ประชุมคณะอนุกรรมการจัดระบบการจราจรทางบกจังหวัดนนทบุรี
ครั้งที่ ๕/๒๕๖๑ เมื่อวันที่ ๒๑ กันยายน ๒๕๖๑ มีมติให้ตำรวจภูธรจังหวัดนนทบุรี ออกข้อบังคับเจ้าพนักงานจราจรจังหวัดนนทบุรีเพื่อเป็นการแก้ไขปัญหาการจราจรติดขัด

ฉะนั้น
เพื่อให้เกิดความสะดวกและความปลอดภัยในการจราจร อาศัยอำนาจตามความในมาตรา ๑๓๙ แห่งพระราชบัญญัติจราจรทางบก
พ.ศ. ๒๕๒๒ ผู้บังคับการตำรวจภูธรจังหวัดนนทบุรีในฐานะเจ้าพนักงานจราจรทางบกจังหวัดนนทบุรี
จึงออกข้อบังคับ ดังต่อไปนี้

ข้อ ๑  ข้อบังคับนี้เรียกว่า
ข้อบังคับเจ้าพนักงานจราจรทางบกจังหวัดนนทบุรี ว่าด้วยการกำหนดช่องทางเดินรถเพื่อเปิดช่องทางพิเศษ
พ.ศ. ๒๕๖๒

ข้อ
๒  กำหนดให้เดินรถในช่องทางรถสวนบนสะพานข้ามแยกแครายขาเข้ากรุงเทพมหานครจาก
๓ ช่องทาง เป็น ๔ ช่องทาง ระหว่างเวลา ๐๖.๐๐ น. ถึงเวลา ๐๗.๓๐ น.

ข้อ
๓  กำหนดให้เดินรถในช่องทางรถสวนบนสะพานข้ามแยกแครายขาออกกรุงเทพมหานครจาก
๒ ช่องทาง เป็น ๑ ช่องทาง ระหว่างเวลา ๐๖.๐๐ น. ถึงเวลา ๐๗.๓๐ น.

ข้อ
๔  กำหนดให้เดินรถในช่องทางรถปกติในถนนงามวงศ์วานขาออกกรุงเทพมหานครจากสะพานข้ามแยกพงษ์เพชร
ถึงสะพานข้ามแยกแคราย ๔ ช่องทางด้านซ้าย ระหว่างเวลา ๐๖.๐๐ น.ถึงเวลา ๐๗.๓๐ น.

ข้อ
๕  ให้ติดตั้งสัญญาณจราจรในช่องทางรถสวน

ข้อ
๖  ข้อบังคับนี้มิให้ใช้บังคับรถเจ้าพนักงานขณะปฏิบัติหน้าที่
หรือรถที่ได้รับอนุญาตจากเจ้าพนักงานจราจร

ข้อ
๗  ข้อบังคับ ประกาศ ระเบียบใด ที่ขัดหรือแย้งกับข้อบังคับฉบับนี้ให้ยกเลิกโดยใช้ข้อบังคับฉบับนี้แทน

ข้อ
๘[๑]
 ข้อบังคับฉบับนี้ ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๒๓ มกราคม พ.ศ. ๒๕๖๒
พลตำรวจตรี
ไพศาล  วงศ์วัชรมงคล
ผู้บังคับการตำรวจภูธรจังหวัดนนทบุรี
เจ้าพนักงานจราจรทางบกจังหวัดนนทบุรี

พัชรภรณ์/ธนบดี/จัดทำ
๒๔
เมษายน ๒๕๖๒

[๑]
ราชกิจจานุเบกษา เล่ม ๑๓๖/ตอนพิเศษ ๒๘ ง/หน้า ๕๒/๓๑ มกราคม ๒๕๖๒